Diari Oficial de la Generalitat Valenciana


Sumari del DOGV 3941, del 16-02-2001 (2001/849)

RESOLUCIÓ de 16 de gener de 2001, de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions per a regular el procés de sol·licitud, registre i emplenament del llibre de qualificacions d'arts plàstiques i disseny i de l'emplenament d'altres documents d'avaluació dels cicles formatius d'arts plàstiques i disseny.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3941

Data del DOGV
:   16-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/849


Data del document
:   16-01-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * avaluació de coneixements
    * legislació
    * llibre escolar
    * educació artística

RESOLUCIÓ de 16 de gener de 2001, de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions per a regular el procés de sol·licitud, registre i emplenament del llibre de qualificacions d'arts plàstiques i disseny i de l'emplenament d'altres documents d'avaluació dels cicles formatius d'arts plàstiques i disseny. [2001/849]
  
L'Ordre del Ministeri d'Educació i Ciència de 16 de febrer de 1996 establix els elements bàsics dels informes d'avaluació dels cicles formatius d'Arts Plàstiques i Disseny (BOE del 23 de febrer de 1996) regulats per la Llei Orgànica 1/1990, de 3 d'octubre, d'Ordenació General del Sistema Educatiu.
  
La mencionada ordre regula els documents d'avaluació: el llibre de qualificacions d'Arts Plàstiques i Disseny, l'informe d'avaluació individualitzat, l'expedient acadèmic personal i les actes d'avaluació.
  
L'Ordre de la Conselleria de Cultura, Educació i Ciència, de 24 de juny de 1999 (DOGV núm. 3.571, de 30 d'agost) publica el Llibre de Qualificacions d'Arts Plàstiques i Disseny de la Comunitat Valenciana.
  
Així mateix, resulta necessari dictar instruccions sobre l'emplenament de la resta de documents establits en la citada Ordre del Ministeri d'Educació i Ciència de 16 de febrer de 1996, referents a l'expedient acadèmic personal de l'alumne, les actes d'avaluació i els informes d'avaluació individualitzats,
  
En conseqüència, les direccions generals de Centres Docents i d'Ordenació i Innovació Educativa i Política Lingüística, resolen:
  
I. EL LLIBRE DE QUALIFICACIONS D'ARTS PLÀSTIQUES I DISSENY
  
Primer. Aspectes generals
  
1.1 El Llibre de Qualificacions d'Arts Plàstiques i Disseny és el document oficial que reflectix i acredita els estudis corresponents als cicles formatius d'Arts Plàstiques i Disseny cursats per l'alumne, les qualificacions obtingudes, els mòduls convalidats o els que hagen sigut objecte de correspondència amb la pràctica laboral i que possibiliten la mobilitat de l'alumnat entre centres on es cursen els estudis corresponents.
  
En el llibre també ha de constar la sol·licitud de l'alumne/a d'expedició del títol corresponent, una vegada haja superat l'obra final en el cicle formatiu de grau mitjà o el projecte final, en el de grau superior.
  
1.2 Correspon a l'escola d'Art de titularitat de la Generalitat Valenciana on l'alumne es trobe matriculat la seua sol·licitud, emplenament i custòdia. En el cas de l'alumnat que curse els seus estudis en un centre autoritzat, la sol·licitud, emplenament i custòdia del llibre correspondran a l'escola d'Art de titularitat de la Generalitat Valenciana a la qual el dit centre es trobe adscrit als efectes administratius.
  
1.3 El llibre s'haurà d'entregar a l'alumne una vegada superat el cicle formatiu.
  
1.4 Perquè el llibre tinga plena validesa haurà d'estar correctament diligenciat en tots els seus aspectes, d'acord amb el que s'establix en la present resolució.
  
1.5 El llibre de qualificacions haurà de contindre les firmes fefaents, amb indicació del nom i cognoms de les persones que ocupen els càrrecs de secretari/tària i de director/a, on així s'indique.
  
1.6 Tant la sol·licitud de llibres de qualificacions com les diferents comunicacions entre els centres autoritzats, les escoles d'Art i les direccions territorials de Cultura i Educació, s'han de realitzar mitjançant procediments informàtics. La Conselleria de Cultura i Educació facilitarà, gratuïtament, l'aplicació informàtica a les escoles d'Art i centres autoritzats que ho sol·liciten. Esta aplicació també permetrà emplenar el llibre de qualificacions.
  
Segon. Edició
  
2.1 El Llibre de Qualificacions d'Arts Plàstiques i Disseny serà editat per la Conselleria de Cultura, Educació i Ciència, a través de la Direcció General de Centres Docents, d'acord amb el model que figura en l'annex I de l'Ordre de 24 de juny de 1999 d'esta Conselleria (DOGV de 29 de juliol de 1999).
  
2.2 La sèrie dels llibres editats a la Comunitat Valenciana s'iniciarà amb les sigles «CV», i, separades per un guió, la sèrie i el nombre del llibre, seguit de la letra A, perforats en la coberta i en totes les seues pàgines. A la primera sèrie li correspon la lletra «A» majúscula, a la segona, la «B», i així successivament, seguint l'ordre de l'alfabet valencià. Cada sèrie consta de deu mil exemplars; s'iniciarà amb el número 0000 i acabarà amb el número 9.999.
  
Tercer. Sol·licitud
  
3.1. Durant el mes de novembre els directors de les escoles d'Art de titularitat de la Generalitat Valenciana han de presentar en la Inspecció Educativa de la direcció territorial de Cultura i Educació corresponent una relació, en dos exemplars, dels alumnes per als quals se sol·licita el llibre de qualificacions, segons el model publicat com annex I d'esta resolució.
  
3.2 Els directors dels centres privats autoritzats han de presentar la citada relació en triple exemplar (una còpia per ells mateixos, una altra per a l'escola d'Art i una altra per a la Inspecció Educativa) a l'Escola d'Art de titularitat de la Generalitat Valenciana a la qual estiguen adscrits, durant el període que va del 15 d'octubre al 15 de novembre.
  
3.3 Quan excepcionalment se sol·licite un duplicat del llibre de qualificacions, els directors de les escoles d'Art de titularitat de la Generalitat Valenciana han d'incloure el nom de l'alumne en una relació, en dos exemplars i, segons el model annex II, a la qual han d'adjuntar un escrit on s'expliquen les circumstàncies que en motiven la sol·licitud. En el llibre duplicat s'ha de fer constar, en les pàgines destinades a observacions, una diligència segons el model publicat com annex III d'esta resolució.
  
3.4 Quan la sol·licitud de duplicat es realitze des d'una altra escola d'Art de titularitat de la Generalitat Valenciana diferent de la que custodiava amb anteroritat el llibre de qualificacions, la secretaria de l'escola d'Art des de la qual es formula la petició ha de sol·licitar d'aquella una certificació ajustada al model publicat com annex IV d'esta resolució.
  
3.5 Al gener, la Inspecció Educativa haurà de trametre comunicació dels llibres de qualificacions registrats i del seu romanent a la Direcció General de Centres Docents, així com la previsió de la necessitat de llibres per al següent curs escolar, d'acord amb el model publicat com a annex V.
  
Quart. Registre
  
4.1 La Inspecció Educativa de cada direcció territorial de Cultura i Educació ha d'assignar a cada alumne un llibre de qualificacions i fer constar en la relació de sol·licitud de llibres (annex I) la sèrie i el número de cada llibre que es distribuïx al centre. L'original d'esta relació serà arxivat en la Inspecció Educativa i constituirà el Registre de Llibres de Qualificacions d'Arts Plàstiques i Disseny de la direcció territorial de Cultura i Educació.
  
4.2 El número de registre que s'ha de consignar-hi s'iniciarà amb el número 1, continuarà correlativament fins al número que corresponga a l'últim llibre de qualificacions registrat en cada curs escolar i tornarà a començar el curs escolar següent amb el número 1. A este número se li afegiran, separades per un guió, les dos últimes xifres de l'any en què se sol·licita el llibre.
  
4.3 Una vegada registrats, la Inspecció Educativa ha d'entregar els llibres de qualificacions a les escoles d'Art de titularitat de la Generalitat Valenciana, juntament amb la còpia o còpies de la relació de l'alumnat per al qual es van sol·licitar els llibres (annex I), degudament emplenada o emplenades, on ha de quedar constància de l'assignació de cadascun d'estos llibres als respectius alumnes, i la indicació de la sèrie i numeració assignats. Les escoles d'Art han d'arxivar la relació referida als seus alumnes, així com, si és procedent, un dels exemplars de la corresponent a cada un dels centres autoritzats que tinguen adscrits a més de remetre l'exemplar restant als dits centres, per al seu arxiu. Amb estes còpies els centres han de constituir el seu registre de llibres de qualificacions d'Arts Plàstiques i Disseny.
  
4.4 En cas que un alumne es trasllade a un centre de la Comunitat Valenciana des d'una altra comunitat autònoma, sense finalitzar un cicle formatiu, l'escola d'Art ha d'anotar les dades del seu llibre de qualificacions en el seu registre de llibres de qualificacions i comunicar-ho a la direcció territorial de Cultura i Educació, per a la seua inscripció en el Registre de Llibres de Qualificacions de la direcció territorial. Ha d'utilitzar el model publicat com a annex XIIa d'esta resolució.
  
4.5 En cas que un alumne es trasllade de centre, dins de la Comunitat Valenciana, el centre d'origen ha d'anotar la baixa en el seu registre de llibres de qualificacions. El centre de destinació, en el moment en què reba el llibre, ha d'anotar la seua inscripció en el registre de llibres de qualificacions del centre i comunicar-la a la direcció territorial, utilitzant el model publicat com a annex XIIb d'esta resolució.
  
4.6 Quan el centre haja sol·licitat un duplicat d'un llibre de qualificacions, mitjançant l'annex II d'esta resolució, n'haurà de donar de baixa l'anterior en el seu registre de llibres. Al seu torn, la direcció territorial, utilitzant les dades que consten en el dit model annex II, haurà d'incorporar les dades del nou llibre en el Registre de Llibres de Qualificacions i donar-ne de baixa l'anterior automàticament.
  
4.7 Quan es detecten llibres duplicats per error, haurà d'anul·lar-sen l'últim, perforant-lo. Este fet s'haurà de comunicar a la direcció territorial, segons el model publicat com a annex XIII, de manera que quede constància de la seua anul·lació tant en el registre de llibres de qualificcions del centre com en el de la direccció territorial.
  
4.8 El lliurament del llibre de qualificació a l'alumne, quan haja superat els estudis, haurà d'anotar-se en el registre de llibres de qualificacions del centre i s'ha de comunicar a la direcció territorial, utilitzant el model publicat com a annex XIV d'esta resolució.
  
4.9 Les dades del Registre de Llibres de Qualificacions d'Arts Plàstiques i Disseny de la Direcció Territorial de Cultura i Educació formaran part del Registre de Llibres Acreditatius d'Estudis de la Comunitat Valenciana.
  
La comunicació de les incidències relatives a trasllat d'alumnes, anul·lacions per duplicitat, lliurament a l'interesat, etc., s'haurà de realitzar utilitzant els models annexos previstos en esta resolució, en el moment s'haja produït dita incidència.
  
Quint. Emplenament
  
5.1 Obertura i emplenament
  
5.1.1 L'obertura i emplenament del Llibre de Qualificacions d'Arts Plàstiques i Disseny corresponen a l'escola d'Art de titularitat de la Generalitat Valenciana en què l'alumne estiga matriculat. En cas que l'alumnat curse els seus estudis en centres autoritzats això ha de correspondre a l'escola d'Art de titularitat de la Generalitat Valenciana en què es trobe adscrit.
  
5.1.2 Les direccions territorials de Cultura i Educació, a través de la Inspecció Educativa, han de supervisar el procés d'emplenament i custòdia dels llibres de qualificacions d'Arts Plàstiques i Disseny, i controlar la distribució dels llibres en el seu àmbit territorial.
  
5.1.3 El llibre de qualificacions es referix als estudis d'un únic cicle formatiu
  
5.1.4 En cas d'error en l'emplenament de dades, les correccions hauran d'acreditar-se per mitjà d'una diligència amb la firma del secretari o la secretària de l'escola d'Art, si és possible en els espais en blanc que queden en la mateixa pàgina, o en les pàgines de «observacions»
  
5.1.5 Quan l'espai destinat a relacionar el cicle formatiu o els mòduls que componen el currículum del mateix no siga suficient i l'abreviació poguera donar lloc a confusions, s'indicarà explícitament amb l'oportuna diligència el nom complet del cicle formatiu o dels mòduls i les abreviatures corresponents, en les pàgines de «d'observacions».
  
5.2 Qualificacions dels mòduls.
  
5.2.1 El resultat de l'avaluació final dels mòduls s'ha d'expressar en xifres (d'1 a 10), sense decimals, de manera que es consideren positives les qualificacions iguals o superiors a 5 i negatives les restants, de consignar a partir de la pàgina 13 del Llibre de Qualificacions.
  
5.2.2 En la columna corresponent a «mòduls» que en cada cas constituïxen el currículum del cicle formatiu, s'han de consignar-hi únicament els mòduls que s'impartisquen en un únic curs acadèmic.
  
5.2.3 En el cas dels mòduls els continguts dels quals es distribuïxen, segons el que determina el corresponent currículum, en més d'un curs acadèmic s'ha de consignar-hi la qualificació en el curs en què l'alumne finalitze el mòdul, al costat de la denominació del mòdul s'ha d'escriure un asterisc i, en la mateixa pàgina, en l'espai en blanc situat al marge inferior esquerre, s'ha de consignar-hi la següent diligència: «\*Este mòdul ha sigut realitzat en més d'un curs acadèmic».
  
5.2.4 En cas que l'alumne tinga un mòdul pendent del curs anterior, la qualificació s'ha de consignar en la primera casella de la columna de «mòduls» del nou curs al qual accedisca.
  
5.2.5 Quan el nombre de mòduls qualificats negativament impedisca la promoció al curs següent, s'ha d'indicar «no promociona» en la fila següent a la de l'últim mòdul qualificat.
  
5.2.6 Quan, segons la normativa d'avaluació, la qualificació d'un mòdul estiga condicionada a la superació d'un altre del curs anterior i la qualificació d'este siga inferior a 5, s'ha de consignar «no qualificat» en la casella corresponent.
  
5.2.7 En el cas de mòduls que hagen sigut convalidats, s'ha d'anotar «convalidat» en la casella de qualificació.
  
5.2.8 Els mòduls i la fase de formació pràctica en empreses, estudis o tallers que hagen sigut objecte de correspondència amb la pràctica laboral, s'ha de consignar «exempt» en la casella de qualificació.
  
5.2.9 Una vegada consignades les qualificacions de tots els mòduls, s'han d'inutilitzar els espais en blanc amb una ratlla horitzontal en la fila immediatament inferior a l'última utilitzada i una altra ratlla diagonal que abrace la resta de les files.
  
5.3 La consignació de la qualificació corresponent a la fase de formació pràctica en empreses, estudis o tallers, s'ha de fer en les pàgines 20 i 21 del llibre de qualificacions i s'ha d'expressar en termes «d'apte» o «no apte».
  
5.4 Matrícula i qualificació del projecte/obra final.
  
5.4.1 La consignació relativa a les dades de matrícula de l'obra final, per al grau mitjà, o del projecte final, per al grau superior, es realitzarà a partir de la pàgina 22 del llibre de qualificacions.
  
5.4.2 La consignació de la qualificació del projecte o obra final es s'ha de fer en la pàgina 24 i expressar-la en xifres (d'1 a 10), amb només un decimal.
  
5.5 La nota final del cicle formatiu s'ha d'obtindre una vegada superats els mòduls impartits al centre educatiu, la fase de formació pràctica en empreses, estudis o tallers i el projecte o obra final. S'ha d'obtindre calculant-ne trobant la mitja aritmètica, amb només un decimal, entre la mitja aritmètica de les qualificacions dels mòduls que integren el cicle formatiu i la qualificació del projecte o obra final. S'ha de consignar en la pàgina 25 del llibre de qualificacions.
  
5.6 Finalització del cicle.
  
5.6.1 Una vegada superats els estudis corresponents a un cicle formatiu d'Arts Plàstiques i Disseny, s'ha de lliurar el llibre de qualificacions a l'alumne, i fer constar esta circumstància en l'espai reservat a este efecte en la pàgina 28, i reflectint-lo en el seu expedient acadèmic. Així mateix, en el moment en què li siga entregat, l'alumne ha de firmar un rebut, segons el model publicat com a annex VI, que quedarà arxivat en l'escola d'Art de titularitat de la Generalitat Valenciana en què l'alumne/a estiguera matriculat/ada o, si és procedent, en què estiguera adscrit el centre autoritzat on cursara estudis.
  
El seu lliurament a l'alumne/a ha de quedar inscrit al registre de llibres de qualificacions del centre i s'ha de comunicar al registre de la direcció territorial utilitzant el model de l'annex XIV d'esta resolució.
  
5.6.2 En cas de no superació dels estudis, els llibres de qualificacions han de quedar sota la custòdia de l'escola d'Art de titularitat de la Generalitat Valenciana en què l'alumne/a estiguera matriculat/ada o, si és procedent, en què estiguera adscrit el centre autoritzat on cursara estudis.
  
5.7.Alumnat que ja ha iniciat estudis de cicles formatius.
  
Per a l'alumnat que ja es troba matriculat i ha iniciat estudis de cicles formatius d'Arts Plàstiques i Disseny, els directors de les escoles d'Art han de sol·licitar el llibre de qualificacions, d'acord amb el que disposa l'apartat tercer d'esta resolució, de manera que els dits documents consten en els corresponents expedients abans de la finalització de l'any 2001.
  
Una vegada l'escola d'Art haja rebut estos llibres de qualificacions, s'ha d'anotar en la pàgina corresponent a «Observacions», la diligència que es publica com a annex XI d'esta resolució, per a fer constar-hi el curs acadèmic en què l'alumne/a titular del llibre va iniciar els seus estudis de cicles formatius i la veracitat de les qualificacions consignades.
  
Sext. Trasllat del llibre
  
6.1 El trasllat del Llibre de Qualificacions d'Arts Plàstiques i Disseny serà procedent en els següents casos:
  
a) Trasllat de l'alumne entre escoles d'Art de titularitat de la Generalitat Valenciana.
  
b) Trasllat de l'alumne d'un centre autoritzat a un altre que estiguera adscrit a una escola d'Art de titularitat de la Generalitat Valenciana diferent.
  
c) Trasllat de l'alumne d'una escola d'Art de titularitat de la Generalitat Valenciana a un centre autoritzat adscrit a una escola diferent.
  
d) Trasllat de l'alumne d'un centre autoritzat a una escola d'Art de titularitat de la Generalitat Valenciana diferent d'aquella a què estiguera adscrit el dit centre.
  
e) En qualsevol cas de trasllat a centres docents aliens a la Comunitat Valenciana.
  
6.2 En tots els casos el llibre de qualificacions ha de ser remés de l'escola d'Art de la Generalitat Valenciana d'origen a l'escola d'Art de destinació, a petició d'esta, per correu certificat o qualsevol altre mitjà qual que quede constància de la seua recepció. En cap cas s'ha de lliurar a l'alumne/a.
  
L'escola d'Art d'origen haurà de fer constar en el seu Registre de Llibres de Qualificacions la baixa per trasllat i l'escola d'Art de destinació haurà de fer constar l'incorporació en el seu registre i comunicarà aquest fet a la direcció territorial corresponent, utilitzant el model de l'annex XIIb d'esta resolució.
  
6.3 L'escola d'Art d'origen ha d'emplenar les diligències que figuren en les pàgines 10, 11 i 12. En el cas que hi resulten insuficients ha d'estendre noves diligències en les pàgines destinades a «Observacions».
  
6.4 En qualsevol cas de trasllat de matrícula l'alumne/a ha de sol·licitar un certificat acreditatiu dels estudis realitzats, que ha d'expedir l'escola d'Art de titularitat de la Generalitat Valenciana d'origen i que l'ha de remetre al centre de destinació per a la matrícula de l'alumne. El model figura com a annex IV d'esta resolució.
  
6.5 L'Escola d'Art de titularitat de la Generalitat Valenciana de destinació ha de reflectir en el llibre de qualificacions la inscripció de l'alumne i obrir un nou expedient acadèmic, on ha d'incorporar les dades consignades en el llibre.
  
II. ALTRES DOCUMENTS D'AVALUACIÓ
  
Sèptim. Informe d'avaluació individualitzat
  
7.1 Quan l'alumne es trasllade a un altre centre sense haver conclòs el curs, s'ha de consignar en un informe d'avaluació individualitzat tota aquella informació que resulte necessària per a la continuïtat del procés d'aprenentatge. Ha de ser elaborat pel tutor del curs que l'alumne/a estiguera realitzant al centre, a partir de les dades facilitades pel professorat, i, si és procedent, el tutor de pràctiques. Ha de contindre, com a mínim, els següents elements:
  
a) Apreciació sobre el grau de consecució dels objectius comuns, quant a ensenyaments de les Arts Plàstiques i Disseny, dels objectius específics dels cicles formatius de grau mitjà o superior, així com de les capacitats enunciades en els objectius generals del cicle, dels mòduls i de la fase de pràctiques.
  
b) Apreciació sobre el grau d'assimilació dels continguts.
  
c) Qualificacions parcials o valoracions de l'aprenentatge, segons els quadrimestres en què s'organitza l'avaluació.
  
d) Mesures educatives complementàries a aplicar, en el cas que foren convenients.
  
Octau. Expedient acadèmic personal
  
8.1 Tota la informació relativa al procés d'avaluació s' ha d'arreplegar, de forma resumida, en l'expedient acadèmic personal de l'alumne. Hi figurar-hi les dades identificadores del centre, les dades personals de l'alumne i les seues dades acadèmiques: número d'expedient, cursos acadèmics, resultats de la seua avaluació en les diferents convocatòries i decisions sobre la seua promoció i titulació.
  
L'expedient acadèmic personal s'ha d'ajustar al model publicat com a annex VII de la present resolució.
  
8.2 L'expedient de l'alumnat que accedix a estos ensenyaments ha de ser emplenat pel centre en què es matricule. La seua custòdia i arxiu correspon a la secretaria del centre i s'ha de conservar-hi mentre este existisca. En cas de supressió del centre, la direcció territorial de Cultura i Educació corresponent ha de proveer les mesures adequades per a la seua conservació o trasllat.
  
8.3 En el cas d'alumnat incorporat des de plans d'estudis anteriors, s'ha d'adjuntar a l'expedient el corresponent certificat d'estudis sobre els ensenyaments cursats conformes dits plans.
  
Nové. Actes d'avaluació
  
9.1 Les actes corresponents a cada sessió d'avaluació dels mòduls impartits al centre educatiu s'han de tancar a l'acabament de cada una de les sessions que se celebren. Les corresponents al projecte o obra final s'han de tancar a l'acabament de l'última sessió d'avaluació establida pel tribunal designat este efecte.
  
9.2 Les actes d'avaluació dels mòduls impartits al centre han de comprendre la relació nominal de l'alumnat de cada grup i curs, ordenat alfabèticament, juntament amb els resultats de l'avaluació dels mòduls, la indicació dels mòduls convalidats o que hagen sigut objecte de correspondència amb la pràctica laboral, així com la qualificació obtinguda en la fase de formació pràctica en empreses, estudis o tallers. En estes s'ha de consignar el caràcter de l'avaluació, i, si és procedent, els mòduls la qualificació dels quals tinga la consideració de final. El seu disseny bàsic s'ha d'ajustar al model publicat com a annex VIII de la present resolució.
  
9.3 Les actes d'avaluació del projecte o obra final han de comprendre la relació nominal de l'alumnat matriculat, juntament amb la qualificació obtinguda en cada un dels seus apartats motiu d'avaluació i la nota mitjana final, i incloure-hi, si és procedent, la proposta d'expedició del títol corresponent. El seu disseny bàsic s'ha d'ajustar al model publicat com a annex IX de la present ordre.
  
9.4 Una vegada emplenades les actes d'avaluació, s'han d'utilitzar els espais en blanc amb una ratlla diagonal que abrace la resta de les files.
  
9.5 Les actes d'avaluació han de ser firmades, (indicant-hi expresament el nom i cognoms) per la totalitat de l'equip educatiu o, si es dóna el cas, pels membres del tribunal del projecte u obra final amb constància del vistiplau del director del centre.
  
9.6 Als centres autoritzats s'han d'emplenar en dos exemplars: un exemplar per al propi centre i l'altre per a l'escola d'Art a la qual estiguen adscrits.
  
Deu. Butlletí de qualificacions
  
Al efecte de comunicació a l'alumnat de les qualificacions obtingudes en cada un dels períodes d'avaluació, els tutors de cada grup ha d'emplenar una butlleta de qualificacions, que ha d'entregar l'alumnat amb posterioritat a les sessions d'avaluació i dins dels terminis que permeten reclamar-ne la qualificació, en el cas que l'alumne ho vulga. El disseny bàsic podrà ajustar-se al model publicat com a annex X de la present resolució.
  
Onze. Certificacions acreditatives dels estudis realitzats
  
Si l'alumne/a requerix una certificació acreditativa de les consignacions que consten en el seu expedient acadèmic, ha de dirigir al director del centre una sol·licitud escrita on consten els motius pels quals la sol·licita. La secretaria del centre ha de confeccionar dita certificació, el disseny bàsic de la qual s'ha d'ajustar al model publicat com a annex IV de la present resolució.
  
Dotze. Autoritzacions
  
S'autoritza les direccions territorials de Cultura i Educació, perquè en l'àmbit de les seues competències, interpreten i resolguen totes les incidències que pogueren plantejar-se en l'aplicació de la present resolució.
  
Tretze. Entrada en vigor
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.